b'\n_START_ARTICLE_\nArnold Sommerfeld\n_START_SECTION_\nEl\xc3\xa4m\xc3\xa4\n_START_PARAGRAPH_\nArnold Sommerfeld syntyi vuonna 1868 K\xc3\xb6nigsbergiss\xc3\xa4, It\xc3\xa4-Preussissa (nyk. Kaliningrad, Ven\xc3\xa4j\xc3\xa4). Sommerfeldin \xc3\xa4idin nimi oli C\xc3\xa4cile Matthias ja is\xc3\xa4, Franz Sommerfeld, oli ammatiltaan l\xc3\xa4\xc3\xa4k\xc3\xa4ri. Franz oli Arnold Sommerfeldin syntyess\xc3\xa4 48-vuotias, kun C\xc3\xa4cile-\xc3\xa4iti oli vain 29-vuotias. Franz ja C\xc3\xa4cile olivat olleet naimisissa 6 vuotta ennen kuin Arnold syntyi.\n_START_SECTION_\nK\xc3\xb6nigsberg\n_START_PARAGRAPH_\nSommerfeld aloitti opinnot Altst\xc3\xa4dtisches Gymnasiumissa vuonna 1875. Samaa koulua k\xc3\xa4viv\xc3\xa4t my\xc3\xb6s hieman vanhemmat Hermann Minkowski ja Wilhelm Wien. Sommerfeld menestyi hyvin kaikissa lukemissaan oppiaineissa. Sommerfeld kertookin omael\xc3\xa4m\xc3\xa4kerrassaan itsell\xc3\xa4\xc3\xa4n olleen vaikeuksia varsinaisen p\xc3\xa4\xc3\xa4aineensa valinnassa. H\xc3\xa4n mainitsee my\xc3\xb6s olleensa hieman kiinnostuneempi kirjallisuudesta ja historiasta kuin tieteist\xc3\xa4. Sommerfeld suoritti p\xc3\xa4\xc3\xa4tt\xc3\xb6kokeensa (Arbitur) vuonna 1886 ja p\xc3\xa4\xc3\xa4tti, ett\xc3\xa4 jatkaisi matematiikan opiskelua yliopistossa. Sommerfeld aloitti opinnot K\xc3\xb6nigsbergin Albertus-yliopistossa v\xc3\xa4litt\xc3\xb6m\xc3\xa4sti p\xc3\xa4\xc3\xa4sty\xc3\xa4\xc3\xa4n arbiturista l\xc3\xa4pi. Huolimatta siit\xc3\xa4, ett\xc3\xa4 matematiikka oli h\xc3\xa4nen p\xc3\xa4\xc3\xa4aineensa, h\xc3\xa4n jatkoi my\xc3\xb6s muiden itse\xc3\xa4\xc3\xa4n kiinnostaneiden aineiden luentojen seuraamista. N\xc3\xa4it\xc3\xa4 aineita olivat muun muassa luonnontieteet, filosofia ja taloustiede. Matematiikan laitos K\xc3\xb6nigsbergiss\xc3\xa4 oli aikansa merkitt\xc3\xa4vimpi\xc3\xa4. Siell\xc3\xa4 opettivat aikansa suurimmat nimet, joita olivat muun maussa Adolf Hurwitz, David Hilbert sek\xc3\xa4 Ferdinand von Lindemann. He kaikki opettivat my\xc3\xb6s Sommerfeldia._NEWLINE_Sommerfeldin opiskellessa K\xc3\xb6nigsbergiss\xc3\xa4 yliopisto oli varsin tunnettu teoreettisen fysiikan laitoksensa ansiosta. Sommerfeld ei kuitenkaan pit\xc3\xa4nyt niin paljoa fysiikasta, ett\xc3\xa4 olisi vaihtanut p\xc3\xa4\xc3\xa4aineensa fysiikkaan. Sommerfeld oli aktiivinen my\xc3\xb6s opiskelijayhteis\xc3\xb6ss\xc3\xa4. H\xc3\xa4n kuului Burschenschaft-veljeskuntaan. Sommerfeld sai K\xc3\xb6nigsbergin aikanaan my\xc3\xb6s arven otsaansa miekkailuottelun tuloksena. T\xc3\xa4m\xc3\xa4 oli jonkinlainen k\xc3\xa4yt\xc3\xa4nt\xc3\xb6 saksalaisopiskelijoiden keskuudessa._NEWLINE_Von Lindemann oli Sommerfeldin v\xc3\xa4it\xc3\xb6sty\xc3\xb6n ohjaaja ja vuonna 1891 h\xc3\xa4n sai tohtorin arvon v\xc3\xa4it\xc3\xb6sty\xc3\xb6ll\xc3\xa4\xc3\xa4n Die willk\xc3\xbcrlichen Functionen in der mathematischen Physik. Tohtoriksi v\xc3\xa4ittelyn j\xc3\xa4lkeen Sommerfeld j\xc3\xa4i t\xc3\xb6ihin K\xc3\xb6nigsbergiin opettajana saadakseen siit\xc3\xa4 todistuksen, jotta voisi toimia matematiikan ja fysiikan opettajana lukiossa. H\xc3\xa4n oli t\xc3\xb6iss\xc3\xa4 vuoden kunnes suoritti samana vuonna asepalveluksen.\n_START_SECTION_\nG\xc3\xb6ttingen\n_START_PARAGRAPH_\nAsepalveluksensa j\xc3\xa4lkeen h\xc3\xa4n matkusti vuoden 1893 syyskuussa G\xc3\xb6ttingeniin. Sommerfeld saapui G\xc3\xb6ttingenin yliopistoon lokakuussa. G\xc3\xb6ttingen oli aikansa matematiikan keskus. G\xc3\xb6ttingeniss\xc3\xa4 h\xc3\xa4n toimi Theodor Liebischin apulaisena vuoden ajan. Liebisch oli yst\xc3\xa4vystynyt aiemmin Sommerfeldin perheen kanssa ollessaan K\xc3\xb6nigsbergin yliopistossa professorina. Vuoden apulaisena olon j\xc3\xa4lkeen Sommerfeld siirtyi Felix Kleinin apulaiseksi. Klein viimeisteli Sommerfeldin habilitaation vuonna 1895\xc2\xb7 Habilitaation valmistuttua Sommerfeldist\xc3\xa4 tuli dosentti G\xc3\xb6ttingenin yliopistoon. P\xc3\xa4\xc3\xa4sty\xc3\xa4\xc3\xa4n dosentiksi Sommerfeld piti luentoja erilaisista matematiikkaan ja fysiikkaan liittyvist\xc3\xa4 aiheista._NEWLINE_G\xc3\xb6ttingeniss\xc3\xa4 h\xc3\xa4n tapasi my\xc3\xb6s Ernst H\xc3\xb6pfnerin tytt\xc3\xa4ren Johanna H\xc3\xb6pfnerin. Sommerfeld ei voinut menn\xc3\xa4 naimisiin H\xc3\xb6pfnerin kanssa, koska Sommerfeld oli dosentti, jolla ei ollut tarpeeksi vakinaisia tuloja. Naimisiin meno tuli kuitenkin mahdolliseksi Sommerfeldin saatua professuurin Clausthal-Zellerfeldin teknillisest\xc3\xa4 yliopistosta. Avioliittoon syntyi kolme poikaa ja yksi tyt\xc3\xa4r.\n_START_SECTION_\nAachen\n_START_PARAGRAPH_\nSommerfeld aloitti viran mekaniikan professorina Aachenin yliopistossa vuonna 1900. Sommerfeldin p\xc3\xa4\xc3\xa4t\xc3\xb6kseen vaikutti Kleinin kova painostus. H\xc3\xa4nen mukaansa tekniikan olisi pit\xc3\xa4nyt perustua enemm\xc3\xa4n matematiikkaan. Aachenissa Sommerfeld ty\xc3\xb6sti hydrodynamiikan teoriaansa. My\xc3\xb6hemmin  Werner Heisenberg ja Ludwig Hopf kirjoittavat v\xc3\xa4it\xc3\xb6sty\xc3\xb6ns\xc3\xa4 M\xc3\xbcnchenin yliopistossa samasta aiheesta.\n_START_SECTION_\nM\xc3\xbcnchen\n_START_PARAGRAPH_\nSommerfeldist\xc3\xa4 tuli vuonna 1906 M\xc3\xbcnchenin yliopiston teoreettisen fysiikan professori. M\xc3\xbcncheniss\xc3\xa4 h\xc3\xa4n opetti monia kuuluisia fyysikoita kuten Peter Debyeta, Werner Heisenbergi\xc3\xa4 ja Wolfgang Paulia. M\xc3\xbcncheniss\xc3\xa4 h\xc3\xa4nt\xc3\xa4 seurasi noin 30 oppilasta._NEWLINE_Vuonna 1915 Sommerfeld esitti oman atomimallinsa, joka oli parannettu versio Niels Bohrin kaksi vuotta aikaisemmin esitt\xc3\xa4m\xc3\xa4st\xc3\xa4 mallista. Sommerfeldin mallissa elektronien kierto\xc2\xadratojen ei oletettu v\xc3\xa4ltt\xc3\xa4m\xc3\xa4tt\xc3\xa4 olevan ympyr\xc3\xb6it\xc3\xa4 vaan ne saattoivat olla my\xc3\xb6s ellipsej\xc3\xa4. Radan s\xc3\xa4teen lis\xc3\xa4ksi my\xc3\xb6s sen eksentrisyys oli kvantittunut, mutta sen vaikutus elektronin kokonais\xc2\xadenergiaan oli paljon pienempi kuin sen, mill\xc3\xa4 et\xc3\xa4isyydell\xc3\xa4 atomin ytimest\xc3\xa4 se oli. T\xc3\xa4m\xc3\xa4 selitti atomien spektrien hienorakenteen. Lis\xc3\xa4ksi suhteellisuusteorian tuloksista seurasi, ett\xc3\xa4 ellipsi\xc2\xadradat jatkuvasti kiertyiv\xc3\xa4t tasossaan eli niiss\xc3\xa4 esiintyi periheli\xc2\xadliike.'